ধর্মীয় ‘অসহিষ্ণুতা’ নিয়ে যে দিন থেকে মুখ খুলেছেন শাহরুখ খান, সে দিন থেকে নতুন করে বিতর্কে জড়িয়েছেন বলিউডের তারারাও! এ বার সেই ‘অসহিষ্ণুতা’ প্রশ্নে শাহরুখ খান টানাপড়েনের মুখে ফেললেন সলমন খানকে! এবং সাংবাদিকদের প্রশ্নের মুখোমুখি হয়ে বলতে বাধ্য হলেন সলমন, শাহরুখ সব সময়েই তাঁকে বিপদে ফেলেন! সলমন সম্প্রতি সোনম কপূরের সঙ্গে ব্যস্ত রয়েছেন নতুন ছবি ‘প্রেম রতন ধন পায়ো’-র প্রচারে। ছবির নতুন গান মুক্তির অনুষ্ঠানে দিল্লি গিয়েছিলেন দুই তারা। সেখানেই সাংবাদিকদের নাছোড়বান্দা প্রশ্নের মুখে পড়লেন সলমন। এই ‘অসহিষ্ণুতা’ সংক্রান্ত ব্যাপারে তাঁর মতামত জানতে চাইলেন সবাই! প্রশ্নটা শুনে প্রথমে একটু চুপ করে ছিলেন সলমন। এর আগে ইয়াকুব মেমনের ফাঁসি-সংক্রান্ত টুইট নিয়ে যথেষ্ট সমালোচনার শিকার হয়েছেন তিনি! সেই জন্যই সম্ভবত এ বারের স্পর্শকাতর বিষয়টি নিয়ে মুখ খুলতে চাইছিলেন না! তখন তাঁকে বাঁচাতে এগিয়ে আসেন সোনম কপূর। বলেন, তাঁরা এখানে এসেছেন ছবির প্রচারে, অতএব সেটা নিয়েই কথা হোক! সোনমের উত্তরে সবাই একটু অপ্রস্তুত হয়ে পড়লে মুখ খোলেন সলমন! বলেন, “আমার মায়ের নাম সুশীলা চরক আর বাবা সেলিম খান! আমি সলমন খান, আর দেখুন, আমার পাশে বসে আছেন সোনম কপূর! আমরা সবাই এখানে একসঙ্গে রয়েছি! কই, কোনও অসুবিধে তো হচ্ছে না!”